b"\n_START_ARTICLE_\nMEPI\n_START_SECTION_\nZgodovina\n_START_PARAGRAPH_\nProgram je bil prvi\xc4\x8d predstavljen v Veliki Britaniji leta 1956 kot Priznanje Edinbur\xc5\xa1kega vojvode (The Duke of Edinburgh's Award), da bi mlade nad 14 let spodbudilo in motiviralo za udele\xc5\xbebo v uravnote\xc5\xbeenem programu prostovoljnih dejavnosti za  samostojni razvoj. Zunaj Zdru\xc5\xbeenega kraljestva je Program kasneje postal prepoznaven kot \xc2\xbbThe International Award for Young People\xe2\x80\x9d._NEWLINE_Z leti se je Program stalno posodabljal in prilagajal, tako, da je ustrezal spremenljivim zahtevam moderne dru\xc5\xbebe in potrebam mladih. Enkratna sestava programa MEPI se z lahkoto priredi in integrira v razli\xc4\x8dne kulture in dru\xc5\xbebe. Osnovna vsebina ostaja nespremenjena po vsem svetu, vendar se dejavnosti, uporaba in ime Programa, priredijo tako, da ustrezajo razli\xc4\x8dnim potrebam mladih v razli\xc4\x8dnih dr\xc5\xbeavah. Na mednarodni ravni je prepoznaven kot \xc2\xbbInternational Award for young people\xc2\xab. V mnogih dr\xc5\xbeavah ga poznajo kot Predsednikovo priznanje ali Dr\xc5\xbeavno mladinsko priznanje. V ostalih pa se je uveljavilo bolj prilagojeno ime, npr. Priznanje prestolonaslednika v Jordanu, Avvarti na Finskem, ipd._NEWLINE_Mednarodno administracijo izvaja mednarodni urad Programa v Veliki Britaniji, v Londonu. Ta se ukvarja z zadevami splo\xc5\xa1ne politike in z raz\xc5\xa1iritvijo, razvojem in podporo programa po vsem svetu.\n_START_SECTION_\nStopnje MEPI\n_START_PARAGRAPH_\nProgram MEPI sestavljajo tri te\xc5\xbeavnostne stopnje, bronasta, srebrna in zlata. Za zaklju\xc4\x8dek posamezne stopnje mora\xc5\xa1 izpolniti zahteve na vseh \xc5\xa1tirih podro\xc4\x8djih. Za pridobitev zlatega priznanja pa mora\xc5\xa1 opraviti \xc5\xa1e dodatni projekt, to je Projekt neznani prijatelj._NEWLINE_1. Bronasta stopnja_NEWLINE_- slu\xc5\xbeenje opravlja\xc5\xa1 najmanj 3 mesece_NEWLINE_- z rekreativnim \xc5\xa1portom se ukvarja\xc5\xa1 najmanj 3 mesece_NEWLINE_- ve\xc5\xa1\xc4\x8dine lahko zaklju\xc4\x8di\xc5\xa1 po 6 mesecih_NEWLINE_- odprava traja najmanj 2 dni oz. 1 no\xc4\x8ditev_NEWLINE_2. Srebrna stopnja_NEWLINE_- slu\xc5\xbeenje opravlja\xc5\xa1 najmanj 6 mesecev_NEWLINE_- z rekreativnim \xc5\xa1portom se ukvarja\xc5\xa1 najmanj 6 mesece_NEWLINE_- ve\xc5\xa1\xc4\x8dine opravlja\xc5\xa1 najmanj 6 mesecev_NEWLINE_- odprava traja najmanj 3 dni oz. dve no\xc4\x8ditvi_NEWLINE_3. Zlata stopnja_NEWLINE_- slu\xc5\xbeenje opravlja\xc5\xa1 najmanj 12 mesecev_NEWLINE_- z rekreativnim \xc5\xa1portom se ukvarja\xc5\xa1 najmanj 12 mesecev_NEWLINE_- ve\xc5\xa1\xc4\x8dine opravlja\xc5\xa1 najmanj 12 mesecev_NEWLINE_- odprava traja najmanj 4 dni oz. 3 no\xc4\x8ditve_NEWLINE_- Projekt neznani prijatelj: vsaj 5 zaporednih dni biva\xc5\xa1 in deluje\xc5\xa1 v nepoznanem okolju\n_START_SECTION_\nSlu\xc5\xbeenje\n_START_PARAGRAPH_\nNamen podro\xc4\x8dja slu\xc5\xbeenja je osve\xc5\xa1\xc4\x8danje mladih o potrebah soljudi v njihovi (ali drugi) skupnosti, izobra\xc5\xbeevanje mladih o prostovoljnem delu ter zagotavljanje prilo\xc5\xbenosti za izvajanje le tega. Cilj slu\xc5\xbeenja je, da mladi spoznajo in se nau\xc4\x8dijo, kako koristno je nuditi pomo\xc4\x8d drugim.\n_START_SECTION_\nVe\xc5\xa1\xc4\x8dine\n_START_PARAGRAPH_\nNamen podro\xc4\x8dja ve\xc5\xa1\xc4\x8din je spodbuditi mlade, da za\xc4\x8dnejo in vztrajajo pri zadovoljivih in smiselnih opravilih. Ta so lahko prakti\xc4\x8dna, kulturna ali dru\xc5\xbebena. Poudarek je na trudu in vztrajanju glede na lastne zmo\xc5\xbenosti in sposobnosti. Cilj je spodbuditi odkrivanje in razvoj osebnih interesov, prakti\xc4\x8dnih spretnosti in strokovnih znanj.\n_START_SECTION_\nRekreativni \xc5\xa1port\n_START_PARAGRAPH_\nNamen podro\xc4\x8dja rekreativnega \xc5\xa1porta je spodbujanje mladih, da se lotijo in u\xc5\xbeivajo v \xc5\xa1portni rekreaciji v upanju, da vodi v na\xc4\x8din \xc5\xbeivljenja in spodbuja samodisciplino, vztrajnost in motivacijo. Cilj je spodbuditi in pokazati napredek z izbolj\xc5\xa1anjem lastnih psihofizi\xc4\x8dnih sposobnosti.\n_START_SECTION_\nOdprave\n_START_PARAGRAPH_\nNamen podro\xc4\x8dja odprave je ponuditi udele\xc5\xbeencu izziv, da se loti avanture s specifi\xc4\x8dnim namenom in v neznanem okolju. Organiziranje, na\xc4\x8drtovanje, urjenje in zaklju\xc4\x8dek kon\xc4\x8dne pustolov\xc5\xa1\xc4\x8dine zahteva ekipno delo, samozaupanje, odlo\xc4\x8dnost in sodelovanje. Cilj odprave je spodbujanje pustolovskega duha, \xc5\xbeelje po odkrivanju novega ter spodbujanje zavedanja o okolju in pomembnosti njegove za\xc5\xa1\xc4\x8dite.\n_START_SECTION_\nPNP-Projekt neznani prijatelj\n_START_PARAGRAPH_\nNamen je omogo\xc4\x8diti udele\xc5\xbeencu, da skozi izku\xc5\xa1nje delovanja in bivanja z nepoznanimi ljudmi nadgradi svojo samopodobo in ob\xc4\x8dutek odgovornosti za svoja dejanja. Cilj je raz\xc5\xa1iriti lastne interese in izku\xc5\xa1nje skozi namensko udele\xc5\xbebo v delovanju in bivanju z drugimi nepoznanimi."